ພວກທາລີບານ ໂຈມຕີ ກົງສຸນ ສຫລ ຢູ່ ອັຟການິສຖານ (ສະໄລດ໌)
ການໂຈມຕີກົງສຸນ ສຫລ ໃນພາກຕາເວັນຕົກ ອັຟການິສຖານ ເຮັດໃຫ້ 2 ຄົນຖືກຂ້າຕາຍ ແລະ 20 ຄົນບາດເຈັບ.
ພວກກະບົດທີ່ເມືອງ Herat ໃນພາກຕາເວັນຕົກອັຟການິສຖານ ໄດ້ໂຈມຕີສະຖານກົງສຸນສະຫະລັດໃນຕອນເຊົ້າມືດຂອງວັນສຸກ ມື້ນີ້ ໂດຍໄດ້ສັງຫານຍາມອັຟການິສຖານຢ່າງໜ້ອຍ 2 ຄົນ ແລະ ເຮັດໃຫ້ມີຜູ້ໄດ້ຮັບບາດເຈັບອີກເກືອບ 20 ຄົນ ເຈົ້າໜ້າທີ່ກ່າວວ່າ ພວກທາລີບານ ໄດ້ທຳການໂຈມຕີດ້ວຍລົດ ລະເບີດສະຫຼະຊີບ ແລະຫຼັງຈາກນັ້ນ ກໍໄດ້ມີການຍິງຕໍ່ສູ້ກັນກັບ ກຳລັງຮັກສາຄວາມສະຫງົບ ຢູ່ນອກສະຖານກົງສຸນ ເຈົ້າໜ້າທີ່ ເວົ້າວ່າພວກຫົວຮຸນແຮງ 5 ຄົນທີ່ໃສ່ເສື້ອໃຫຍ່ບັນຈຸລະເບີດສະ ຫຼະຊີບໄດ້ຖືກຂ້າຕາຍໃນການຍິງຕໍ່ສູ້ກັນ ທ່ານນາງ Marie Harf ໂຄສົກຂອງກະຊວງການຕ່າງປະເທດສະຫະລັດ ກ່າວວ່າ ພວກ ກະບົດໄດ້ຂັບລົດບັນທຸກໄປຍັງປະຕູດ້ານໜ້າຂອງກົງສຸນບ່ອນທີ່ພວກເຂົາໄດ້ໃຊ້ປືນຍາວ ແລະບາງທີປືນຍິງຈະຫລວດໝາກປີ RPG ນຳດ້ວຍ ຍິງເຂົ້າໃສ່ເຈົ້າໜ້າທີ່ຮັກສາຄວາມ ສະຫງົບ ລົດບັນທຸກໄດ້ລະເບີດ ໃນເວລາບໍ່ດົນຕໍ່ມາ ລຸນຫຼັງທີ່ໄດ້ມີການໂຈມຕີ ຊຶ່ງໄດ້ສ້າງຄວາມ ເສຍຫາຍຮ້າຍແຮງໃຫ້ແກ່ປະຕູດ້ານໜ້າ ທ່ານນາງເວົ້າວ່າບໍ່ມີຄົນອາເມຣິກັນບາດເຈັບ ລົ້ມຕາຍແຕ່ປະການໃດ ພວກທາລີບານໄດ້ອ້າງເອົາຄວາມຮັບຜິດຊອບ ໃນການໂຈມຕີໂດຍເວົ້າວ່າ ມີທະຫານ ອັຟການິສຖານແລະສະຫະລັດຈຳນວນນຶ່ງໄດ້ຮັບບາດເຈັບລົ້ມຕາຍ ການໂຈມຕີຂອງພວກຫົວຮຸນແຮງໄດ້ເພີ້ມທະວີຂຶ້ນໃນໄລຍະສອງສາມອາທິດຜ່ານມາ ນີ້ຊຶ່ງເປັນການເພີ້ມຂຶ້ນໃນຂະນະທີ່ກອງກຳລັງຂອງນາໆຊາດພາຍໃຕ້ການນຳພາຂອງ ສະຫະລັດ ພວມລົດຈຳນວນທະຫານ ທີ່ມີໜ້າຢູ່ໃນອັຟການິສຖານລົງ ກ່ອນການຖອນ ກຳລັງທັງໝົດອອກຈາກປະເທດດັ່ງກ່າວພາຍໃນທ້າຍປີໜ້າ